Узыфэ зэрыцIалэр зэуэлIахэм я бжыгъэм къыхэхъуэжынкIэ хъунущ бжьыхьэм
Коронавирус уз зэрыцIалэм республикэм зыщемыгъэубгъуным хуэунэтIа профилактикэ лэжьыгъэхэр къызэрызэрагъэпэщымрэ а узыфэм зэрыпэщIэтымрэ ятеухуа Iуэхухэр зэкIэлъызыгъакIуэ Оперативнэ штабым 2020 гъэм бадзэуэгъуэм и 15-м ирихьэлIэу къызэритамкIэ, COVID-19-р къызэрахутэ тестыр ирагъэтащ цIыху 107.470-м, абыхэм ящыщу 5686-м а узыр къефыкIыу къыщIэкIащ. Иужьрей жэщ-махуэм къриубыдэу къахутахэр 41-рэ мэхъу, сымаджэщхэм щIэлъщ 691-рэ, абыхэм ящыщу 40-м реанимацэм щоIэзэ. Узыфэр къызэрежьэрэ дохутырхэм ягъэхъужащ 5191-рэ, 62-р къахуегъэлакъым.
«Роспотребнадзор»-м къызэритымкIэ, коронавирус инфекцэм бжьыхьэм къытригъэзэжынкIэ, узыфэр зэуэлIахэм я бжыгъэм хэхъуэнкIэ шынагъуэ щыIэщ. COVID-19-м зэрызиубгъуну щIыкIэм теухуауэ IэщIагъэлIхэм иджыпсту хэхауэ зыри жаIэркъым. Шэч зыхэмылъыжыр зыщ — цIыхур сакъын хуейщ, и щхьэри и унагъуэри узыфэ зэрыцIалэм щихъумэным епха хабзэхэр уэим ищI хъунукъым.
Мыхьэнэшхуэ яIэнущ цIыхухэм узыфэм зэрызыщахъумэжымрэ дунейм и щытыкIэнумрэ. COVID-19-м иубыдынкIэ хъунум я бжыгъэр елъытащ цIыхухэм я узыншагъэр абы зэрыпэщIэтыфым, коронавирусым зыщыхъумэным хуэгъэза мардэ пыухыкIахэм зэрытетым.
